AARHUS: En 31-årig mand fra Aarhus fik mandag sin cykel tilbage efter at have lagt en snedig plan.

Den var blevet stjålet i weekenden i Aarhus, og inden manden havde været i kontakt med sit forsikringsselskab, fandt han den pludselig sat til salg på Den Blå Avis.

Så ringede han til "sælgeren" og aftalte et møde. Bagefter ringede han til politiet, som tog med den 31-årige til mødestedet.

Her stod sælgeren med den stjålne cykel, som han forklarede, han skulle sælge for en kammerat, der var flyttet til Norge.

Han er nu sigtet for tyveri, og den 31-årige mand har fået sin cykel tilbage.

- Det er normal praksis i sager som denne, at man bliver sigtet for tyveri, og kan man ikke bevise tyveriet, så bliver man i stedet sigtet for hæleri, siger pressekoordinator ved Østjyllands Politi, Marianne Morgen, som oplyser, at den sigtede også er en 31-årig mand fra Aarhus.